Hlavné závery

Po vstupe do EÚ sa Bulharsko, Slovensko a Litva zaviazali odstaviť osem reaktorov staršej sovietskej konštrukcie pred koncom ich plánovanej životnosti. EÚ sa zaviazala poskytnúť finančnú pomoc na bezpečné vyradenie reaktorov z prevádzky. V dvoch nariadeniach Rady, ktorými sa upravuje podpora EÚ v rokoch 2014 – 2020, sa stanovujú ciele, na základe ktorých sa v tejto správe hodnotí pokrok v roku 2020.

Bulharsko, Slovensko a Litva v roku 2020 efektívne pokračovali vo vyraďovaní svojich jadrových elektrární z prevádzky. Práce na demontáži stále prebiehajú a získané materiály sa recyklujú alebo sa s nimi zaobchádza ako s rádioaktívnym odpadom. Náklady na prácu vykonanú od roku 2014 sú v rámci rozpočtu a oneskorenia v jednotlivých projektoch sa vykompenzovali preplánovaním budúcich činností. Vo všetkých troch programoch sa však zvýšilo riziko odloženia konečného termínu a bude potrebné prehodnotiť harmonogram. Tieto možné úpravy nebudú mať vplyv na finančnú podporu EÚ pre programy Kozloduj, Bohunice a Ignalina počas VFR na roky 2021 – 2027. V programe Ignalina bude potvrdenie konečného termínu programu a celkových potrieb financovania po roku 2027 závisieť od zvoleného technického riešenia demontáže reaktorov.

Pokrok v týchto troch elektrárňach ovplyvnila kríza spôsobená pandémiou COVID-19, ktorá viedla k dočasnému skráteniu pracovného času niektorých zamestnancov a obmedzenému prístupu zahraničných odborníkov a dodávateľov. Medzi opatrenia, ktorými sa malo zaistiť bezpečné pokračovanie činností, patrilo obmedzenie fyzického kontaktu, používanie ďalších osobných ochranných prostriedkov a testovanie. Tieto opatrenia významne znížili krátkodobý vplyv na čiastkové ciele projektu. EÚ v tomto náročnom období naďalej prispievala na platy pracovníkov.

Program vyraďovania jadrovej elektrárne Kozloduj (Bulharsko) z prevádzky má dátum ukončenia koniec roka 2030. Podobná konštrukcia reaktorov jadrových elektrární Kozloduj a Bohunice poskytovala vynikajúcu príležitosť na výmenu skúseností, metód a nástrojov, čím sa znížili riziká a náklady. Príprava dekontaminácie primárnych okruhov jadrovej elektrárne Kozloduj vychádza zo skúseností z jadrovej elektrárne Bohunice, odkiaľ bolo prepravené vybavenie na dekontamináciu. Zároveň značne pokročila demontáž ostatných okruhov.

V Bohuniciach (Slovensko) pokračovali práce na demontáži chladiaceho systému reaktora a pomocných systémov. Subjekt vykonávajúci vyraďovanie z prevádzky prepravil tlakovú nádobu reaktora do dielní na rezanie, kde sa zabezpečila redukcia jej veľkosti a zabalenie. Dokončilo sa aj rozrezanie prvého parogenerátora na malé časti a jeho zabalenie. Schválený harmonogram zameraný na dokončenie v roku 2025 sa prehodnocuje v závislosti od najnovšieho vývoja.

V jadrovej elektrárni Ignalina (Litva) je súčasťou konštrukcie reaktora veľké grafitové jadro, ktorého vyradenie z prevádzky predstavuje jedinečnú výzvu, prvú svojho druhu. Program celkového vyradenia z prevádzky je naplánovaný na obdobie do roku 2038. Proces demontáže je preto v ranom štádiu. Do konca roka 2020 bolo z budov reaktorov odstránených 98 % vyhoretého paliva, ktoré sa prepravilo do bezpečného suchého skladu. Očakáva sa, že prepravné operácie budú trvať do októbra 2022. Medzitým prebiehajú prípravy na demontáž aktívnych zón reaktora. Zisťujú a posudzujú sa možnosti zmiernenia súvisiacich rizík. Pokračovanie prác je naplánované na rok 2022.

Dokončenie programov vyraďovania z prevádzky až do ich plánovaného konečného stavu si vyžaduje dodatočné financovanie v rámci dvoch nových nariadení Rady, ktorými sa ustanovuje pokračovanie programu v rokoch 2021 – 2027. V nich sa okrem iného stanovujú aj úrovne príspevkov jednotlivých štátov, čím sa odstraňuje pretrvávajúca neistota týkajúca sa dostupnosti požadovaného financovania.